Edvardas Dombrovickas

Edvardas Dombrovickas (1940 m. gruodžio 28 d. Kaune – 2008 m. lapkričio 10 d. Marijampolėje) – Lietuvos žurnalistas, redaktorius, parapsichologijos knygų, humoreskų, novelių rinktinių autorius.

Biografija 
Nuo 1946 m. gyveno Jonavos valsčiuje. 1951 m. baigė Strebeikių pradinę, 1959 m. – Žeimių vidurinę mokyklą. 1959–1964 m. Kauno politechnikos institute studijavo architektūrą, bet diplomuotu architektu netapo. 1973–1977 m. mokėsi Vilniaus aukštojoje partinėje mokykloje.

1964–1967 m. tarnavo TSRS kariuomenėje. 1968 m. Liepių aštuonmetės mokyklos lietuvių kalbos ir vokiečių kalbos mokytojas, 1968–1973 m. – Šilalės rajoninio laikraščio „Artojas“ korespondentas, atsakingas sekretorius, 1977 m. – šio laikraščio redaktoriaus pavaduotojas, 1977–1987 m. – Kėdainių rajoninio laikraščio „Tarybinis kelias“ redaktoriaus pavaduotojas, redaktorius, 1987–2006 m. – Kapsuko, nuo 1989 m. Marijampolės rajoninio laikraščio „Naujasis kelias“ (vėliau „Suvalkietis“) redaktorius. 2003 m. jo vadovaujamas „Suvalkietis“ tapo Marijampolės apskrities laikraščiu.

Kūryba 
Nuo 1963 m. kūrė noveles, humoreskas, feljetonus. Juos publikavo savaitraštyje „Literatūra ir menas“, žurnaluose „Jaunimo gretos“, „Švyturys“, „Šluota“, „Nemunas“. 1970–1972 m. buvo pripažintas geriausiu Žemaitijos žurnalistų kūrybinio susivienijimo feljetonistu.

Bibliografija 
 Trinktinės, bendraautoris, Vilnius, 1991 m.
 Vaiduokliai, 1992 m.
 Mirties paslaptys, 1993 m.
 Išsipildžiusios pranašystės, 1994 m.
 Aiškiaregiai padeda Temidei, 2000 m.
 Ženklai iš anapus, 2001 m.
 Dangaus diktantai, 2002 m.
 Medinis arklys, 2003 m.
 Atpildo dėsnis, 2006 m.
 Ekskursijos po dausas, 2008 m.
 Tik jos liko, 2013 m.

Lietuvos redaktoriai
Lietuvos humoristai